CELEX: 62012CN0125
Language: sl
Date: 2012-03-08 00:00:00
Title: Zadeva C-125/12: Predlog za sprejetje predhodne odločbe, ki ga je vložilo Juzgado de lo Mercantil n °1 de Granada (Španija) 8. marca 2012 – Promociones y Construcciones BJ 200 S.L. in drugi

16.6.2012   
            
            
               SL
            
            
               Uradni list Evropske unije
            
            
               C 174/15
            
         Predlog za sprejetje predhodne odločbe, ki ga je vložilo Juzgado de lo Mercantil no 1 de Granada (Španija) 8. marca 2012 – Promociones y Construcciones BJ 200 S.L. in drugi
   (Zadeva C-125/12)
   2012/C 174/22
   Jezik postopka: španščina
   
      Predložitveno sodišče
   
   Juzgado de lo Mercantil no1 de Granada
   
      Stranke v postopku v glavni stvari
   
   Promociones y Construcciones BJ 200 S.L., Ignacio Alba Muñoz, stečajni upravitelj družbe Promociones y Construcciones BJ 200 S.L., in Agencia Estatal de la Administración Tributaria (izpostava državne davčne uprave)
   
      Vprašanja za predhodno odločanje
   
   
               1.
            
            
               Ali je treba člen 199(1)(g) Direktive Sveta 2006/112/ES (1) z dne 28. novembra 2006 o skupnem sistemu davka na dodano vrednost, ki določa, da „1. Države članice lahko določijo, da je oseba, ki je dolžna plačati DDV, davčni zavezanec, za katerega se opravi katera koli izmed naslednjih storitev: […] (g) dobava nepremičnin, ki jih prodaja dolžnik po sodbi v postopku obvezne prodaje drugi osebi“, v sodnih postopkih, pri katerih gre za postopek zaradi insolventnosti, začet na podlagi razglasitve insolventnosti navedenega dolžnika, razlagati tako, da se nanaša le na transakcije, ki strogo spoštujejo likvidacijsko naravo postopka ali fazo likvidacije, v kateri je ta postopek, tako da mora do odtujitve navedenih nepremičnin priti zaradi likvidacije vsega dolžnikovega premoženja, ali pa glede na to, da se lahko postopek zaradi insolventnosti med drugim zaključi z likvidacijo insolventne družbe, zajema tudi vsakršen prenos nepremičnin, ki ga insolventni dolžnik opravi med postopkom zaradi insolventnosti?
            
         
               2.
            
            
               Ali je treba člen 199(1)(g) Direktive Sveta 2006/112/ES z dne 28. novembra 2006 o skupnem sistemu davka na dodano vrednost razlagati tako, da „postopek obvezne prodaje drugi osebi“, na katerega se nanaša, zajema kolektivni sodni postopek zaradi insolventnosti, v katerem je bila – neodvisno od kakršne koli faze obvezne likvidacije njegovega premoženja in zgolj zaradi prikladnosti – opravljena prostovoljna prodaja dela ali delov njegovega premoženja, ali pa se, nasprotno, nanaša le na prisilne izvršbe, namenjene likvidaciji premoženja dolžnika po sodbi?
            
         
               3.
            
            
               Ali je v zadnjenavedenem primeru, če se člen 199(1)(g) Direktive Sveta 2006/112/ES z dne 28. novembra 2006 o skupnem sistemu davka na dodano vrednost nanaša le na prisilne izvršbe, namenjene likvidaciji premoženja dolžnika po sodbi, navedeno določbo mogoče razlagati tako, da ne dopušča obrnitve položaja davčnega zavezanca za DDV za primere, ko insolventni dolžnik opravi prenos nepremičnine zaradi prikladnosti in ker to ustreza interesom postopka zaradi insolventnosti ter neodvisno od kakršnega koli postopka likvidacije vsega njegovega premoženja, in se torej ne sme uporabiti nacionalni zakon, s katerim je bil dejanski stan člena 199(1)(g) Direktive 2006/112 razširjen na primere, ki jih ta določba ne zajema?
            
         
      (1)  UL L 347, str.1.